מדפסת - Techtime - חדשות אלקטרוניקה והייטק
חברת ננו דיימנשן (Nano Dimension) מנס ציונה נערכת ככל הנראה לקראת עיסקה שבה היא תימכר לחברה אחרת. כך מסתמן מההודעות האחרונות של החברה. בתחילת השבוע היא הודיעה ששכרה את שירותי בנק סטיפל (Stifel) כיועץ פיננסי שילווה תהליך של חיפוש חלופות אסטרטגיות, "אולם אין ודאות שתהליך הבחינה יניב עיסקה". בנק סטיפל מתמחה בתהליכי מיזוג ורכישה בכלל, ובתחום הביטחון בפרט, והיה הגוף שליווה את הפרטת חברת תעש ומכירתה לאלביט.
במקביל, החברה החלה לבצע סדרה של מהלכים שנועדו לצמצם את הוצאותיה הפיננסיות. הגדול ביותר היה צמצום של 20% בהיקף כוח האדם, שכלל קרוב ל-100 עובדים ערב הקיצוץ. כל זאת ביחד עם פרישתו של סיימון פריד, ממייסדי החברה, אשר שימש עד לאחרונה כנשיא הפעילות של החברה בצפון אמריקה.
ייצור מיידי של מעגלים מודפסים ורכיבים אלקטרוניים
חברת ננו דיימנשן מייצרת את מדפסות DragonFly Pro לייצור מיידי של מעגלים מודפסים עבור תעשיית האלקטרוניקה. מדובר במערכת מרובת חומרים הכוללים מתכות מוליכות ופולימרים מבודדים, אשר מסוגלת לייצר מעגלים מרובי שכבות ורכיבים אלקטרוניים בסיסיים כמו קבלים, נגדים, סלילים ואנטנות. עד היום החברה מכרה 43 מדפסות, מתוכן נמכרו 13 מערכות במחצית הראשונה של 2019.
למרות זאת, ננו דיימנשן מתקשה להפוך את הטכנולוגיה למכונת מזומנים. במחצית הראשונה של 2019 יסתכמו מכירותיה בכ-2.7-2.9 מיליון דולר בלבד, בהשוואה לכ-1.7 מיליון דולר במחצית הראשונה של 2018. בפועל, החברה החלה במכירות משמעותיות רק בשנת 2018, שבה הסתכמו מכירותיה בכ-5.1 מיליון דולר, בהשוואה למכירות של כ-800 אלף דולר בלבד בשנת 2017.
מדפסת DragonFly Pro (מימין) לצד מעגלים שהיא ייצרה
המנכ"ל עמית דרור (בתמונה למעלה) הודה שהיו לחברה ציפיות גבוהות יותר: "אנחנו מאוכזבים מתוצאות המחצית הראשונה של 2019. החברה נקטה במספר פעולות על-מנת לשנות זאת, ואני מאמין שבמחצית השנייה נציג תוצאות טובות יותר". יכול להיות שאחת מהפעולות האלה היא השלמת הפיתוח של מערכת חדשה במשפחת DragonFly, אשר אמורה לצאת לשוק בשבועות הקרובים. לדברי דרור, היא פותחה תוך כדי עבודה צמודה עם לקוחות נבחרים, "וצפויה לסייע בהרחבת בסיס הלקוחות".
באופן מפתיע, אסיפת בעלי המניות של החברה שהתכנסה לפני כשבוע, אישרה את הצעת המדף של החברה משנת 2017, לגיוס 50 מיליון דולר באמצעות מכירת מניות לציבור. לפי הצעת המדף, שווי החברה ערב ההנפקה נאמד בכ-22.2 מיליון דולר. יכול להיות שמטרת האישרור של המסמך היא להציב מחיר יעד עבור רוכש פוטנציאלי, שהוא גבוה משווי השוק של החברה בנסד"ק.
מניית ננו דיימנשן בשנה האחרונה בנסד"ק
כיום החברה נסחרת לפי שווי של בכ-17.1 מיליון דולר, אשר מייצג גם את האכזבה של המשקיעים: בשנה האחרונה החברה הפסידה כ-75% משווי השוק שלה. לפני שנה נסחרה מניית ננו דיימנשן בנסד"ק במחיר של 2.22 דולרים, וכיום היא נסחרת במחיר של כ-0.43 דולרים בלבד.
פורסם ב 3D-PRINTING, בקרה וציוד תעשייתי, חדשות, ייצור וקבלנות משנה, תעשייה ישראלית על 3D Printing, מדפסת, ננו-דיימנשן השאר תגובה